เสริมศักยภาพพี่เลี้ยงขับเคลื่อนศูนย์จัดการดินปุ๋ยชุมชน ให้เกษตรกรลดต้นทุนปุ๋ยทั่วไทย
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า การสร้างความเข้มแข็งให้สถาบันเกษตรกรและเศรษฐกิจฐานราก เป็น 1 ในนโยบายสำคัญเพื่อขับเคลื่อนงานกระทรวงเกษตรและสหกรณ์ ให้ความสำคัญและเป็นภารกิจหลักของนักส่งเสริมการเกษตรในการพัฒนา ส่งเสริม สนับสนุนให้เกษตรกร ชุมชนของเกษตรกรได้รับการพัฒนาให้มีความเข้มแข็ง โดยเฉพาะการบริหารจัดการตั้งแต่ฐานรากในการทำเกษตร อย่างการบริหารจัดการดินและปุ๋ย ซึ่งการปรับเปลี่ยนพฤติกรรมการจัดการดินและการใช้ปุ๋ยที่ถูกต้อง อย่างมีประสิทธิภาพและเหมาะสมกับสภาพพื้นที่ จำเป็นต้องได้รับความร่วมมือจากเกษตรกรในชุมชน ผ่านศูนย์จัดการดินปุ๋ยชุมชน มาตั้งแต่ปลายปี 2557 ครบทุกอำเภอใน 77 จังหวัด รวมจำนวน 882 ศูนย์ มีสมาชิก 17,640 ราย และในปัจจุบันทั่วประเทศมีเครือข่าย เพิ่มขึ้นตามความต้องการของพื้นที่ จึงมีความจำเป็นต้องพัฒนาศักยภาพและเตรียมความพร้อมให้แก่เจ้าหน้าที่ผู้รับผิดชอบงานดินและปุ๋ยในทุกระดับ เพื่อให้มีความรู้และทักษะในการเป็นนักส่งเสริมด้านดินและปุ๋ยอย่างมืออาชีพ เป็นทีมเรียนรู้ สามารถถ่ายทอดความรู้และเทคโนโลยีด้านการจัดการดินและปุ๋ย การจัดการธาตุอาหารสู่เกษตรกร ส่งเสริมให้เกษตรกรปรับเปลี่ยนพฤติกรรมการจัดการดินและปุ๋ยที่ถูกต้องเพื่อการใช้ปุ๋ยเคมีอย่างมีประสิทธิภาพ นำไปสู่การลดต้นทุนการผลิต การสนับสนุนความรู้ให้แก่เจ้าหน้าที่ ผู้รับผิดชอบงานดินและปุ๋ย และเกษตรกรสมาชิก ศดปช. ในปีที่ผ่านมานั้น ส่งผลให้ในปีนี้กรมส่งเสริมการเกษตรได้จัดอบรมเชิงปฏิบัติการเจ้าหน้าที่และเครือข่ายศูนย์จัดการดินปุ๋ยชุมชน (ศดปช.) ระดับประเทศ หลักสูตรพัฒนาศักยภาพเจ้าหน้าที่ด้านดินและปุ๋ย ปี 2566 เป็นการเพิ่มเติมและทบทวนความรู้ทางวิชาการต่างๆ ที่เกี่ยวข้อง ทบทวนทักษะที่จะใช้ในการส่งเสริมงานด้านดินปุ๋ย รวมถึงพัฒนาแนวคิดด้านการส่งเสริมการเกษตรเชิงพื้นที่ ให้แก่นักส่งเสริมการเกษตรผู้รับผิดชอบงานดินปุ๋ย เพื่อนำองค์ความรู้ต่างๆ ที่ได้รับไปปรับใช้ในการถ่ายทอดสู่เกษตรกร